**ПРЕДЛОГ ЗАКОНА**

**О ПОТВРЂИВАЊУ СПОРАЗУМА ИЗМЕЂУ**

**ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ УЗБЕКИСТАН**

**О УКИДАЊУ ВИЗА ЗА НОСИОЦЕ ДИПЛОМАТСКИХ И СЛУЖБЕНИХ**

**ПАСОША**

Члан 1.

Потврђује се Споразум између Владе Републике Србије и Владе Републике Узбекистан о укидању виза за носиоце дипломатских и службених пасоша, који је потписан у Њујорку, 23. септембра 2024. године, у оригиналу на српском, узбекистанском и енглеском језику.

Члан 2.

Текст Споразума између Владе Републике Србије и Владе Републике Узбекистан о укидању виза за носиоце дипломатских и службених пасоша у оригиналу на српском језику гласи:

**СПОРАЗУМ**

**ИЗМЕЂУ ВЛАДЕ РЕПУБЛИКЕ СРБИЈЕ И**

**ВЛАДЕ РЕПУБЛИКЕ УЗБЕКИСТАН О УКИДАЊУ ВИЗА ЗА НОСИОЦЕ ДИПЛОМАТСКИХ И СЛУЖБЕНИХ ПАСОША**

Влада Републике Србије и Влада Републике Узбекистан (у даљем тексту: „Стране”),

У жељи да унапреде своје билатералне односе и да олакшају путовања својих грађана, носилаца важећих дипломатских или службених пасоша,

Постигле су сагласност о следећем:

**Члан 1.**

**Обим споразума**

Одредбе овог споразума примењују се на носиоце следећих врста пасоша:

1. Дипломатског и службеног пасоша Републике Србије;

2. Дипломатског пасоша Републике Узбекистан.

**Члан 2.**

**Изузеће од визе**

1. Носиоци важећих дипломатских или службених пасоша (у даљем тексту: „Носиоци пасоша”) државе обе Стране биће изузети обавезе прибављања виза за улазак, излазак, транзит и боравак на територији државе друге Стране у периоду који не прелази 90 (деведесет) дана током било ког периода од 180 (сто осамдесет) дана од датума њиховог првог уласка, под условом да се не баве лукративном делатношћу, укључујући самозапошљавање или било којим други облик приватне плаћене активности на територији државе друге Стране.

2. Носиоци пасоша државе једне Стране, који намеравају да уђу на територију државе друге Стране у дужем периоду од периода предвиђеног у ставу 1. овог члана, прибавиће визу за улазак на територију државе те Стране.

**Члан 3.**

**Виза за акредитована лица**

1. Носиоци пасоша државе сваке Стране који су чланови особља дипломатског или конзуларног представништва које се налази на територији државе друге Стране и чланови њихових породица који живе са њима, који су носиоци важећег дипломатског или службеног пасоша, могу да улазе и бораве без визе, ако је њихов први улазак нотификован дипломатским путем 30 (тридесет) дана унапред.

2. Носиоци пасоша државе сваке Стране који су акредитовани за чланове особља међународне организације која се налази на територији државе друге Стране и чланови њихових породица који живе са њима који су носиоци важећег дипломатског или службеног пасоша имају иста права предвиђена ставом 1. овог члана.

3. Носиоци пасоша државе сваке Стране прелазиће границу само на граничним прелазима намењеним за међународни саобраћај.

**Члан 4.**

**Примена националних закона**

Носиоци пасоша државе сваке Стране током свог боравка на територији друге Стране дужни су да се придржавају националних закона и прописа државе те Стране.

**Члан 5.**

**Однос према другим међународним уговорима**

Ништа у овом споразуму неће се тумачити на начин да утиче на права и обавезе предвиђене Бечком конвенцијом о дипломатским односима од 18. априла 1961. године и Бечком конвенцијом о конзуларним односима од 24. априла 1963. године.

**Члан 6.**

**Непожељна особа (Persona non grata)**

Овај споразум не ограничава право било које Стране да ускрати улазак или ограничи период боравка на територији те државе носиоцу пасоша државе друге Стране ако то лице сматра непожељним (persona non grata).

**Члан 7.**

**Привремена суспензија Споразума**

1. Свака Страна може привремено, у целости или делимично, да обустави примену овог споразума из разлога јавног реда, националне безбедности или заштите јавног здравља. Суспензија неће утицати на права носилаца пасоша који су већ ушли на територију државе друге Стране.

2. Стране ће обавестити једна другу, дипломатским путем, најкасније у року од 72 сата, о примени мера из става 1. овог члана.

**Члан 8.**

**Размена специмена**

1. Стране ће разменити, дипломатским путем, узорке својих важећих дипломатских или службених пасоша, као и сва обавештења која се односе на њихову употребу, након потписивања овог споразума, а најкасније у року од 30 (тридесет) дана пре његовог ступања на снагу.

2. Ако се уведу нови пасоши, или ако постојећи буду измењени, свака Страна ће одмах обавестити другу Страну и доставити њихове узорке дипломатским путем, пре њиховог званичног увођења.

**Члан 9.**

**Губитак пасоша**

1. Носиоци пасоша државе сваке Стране, у случају губитка или оштећења путних исправа на територији државе друге Стране, одмах ће обавестити дипломатско или конзуларно представништво своје државе која ће обавестити службу за спољне послове државе пријема.

2. У случају губитка или оштећења пасоша, дипломатско или конзуларно представништво односне државе Стране ће издати нови пасош или другу путну исправу, која привремено замењује изгубљени пасош.

**Члан 10.**

**Решавање спорова**

Сваки спор или неслагање које проистекне из тумачења или примене одредаба   
овог споразума решаваће се преговорима и консултацијама, дипломатским путем, без обраћања трећој Страни или међународном суду.

**Члан 11.**

**Измене и допуне**

Овај споразум се може изменити или допунити уз обострану сагласност Страна у писаној форми. Измене и допуне постају саставни део овог споразума и ступају на снагу   
у складу са процедуром предвиђеном у члану 12. Уговора.

**Члан 12.**

**Ступање на снагу, трајање и престанак**

1. Овај споразум се закључује на неодређено време и ступа на снагу 30-ог (тридесетог) дана од дана пријема последњег обавештења, дипломатским путем, да су испуњени услови предвиђени њиховим националним законодавством за његово ступање   
на снагу.

2. Свака Страна може да откаже овај споразум у било ком тренутку   
обавештавајући о томе другу Страну дипломатским путем. Важење овог споразума   
престаје 90-ог (деведесетог) дана од дана пријема таквог обавештења.

Сачињено у Њујорку дана 23. септембра 2024. године,   
у два оригинална примерка, сваки на српском, узбекистанском и енглеском језику, при   
чему су сви текстови подједнако веродостојни.

У случају било каквог неслагања у погледу тумачења, енглески текст ће имати предност.

**ЗА ВЛАДУ ЗА ВЛАДУ**

**РЕПУБЛИКЕ СРБИЈЕ РЕПУБЛИКЕ УЗБЕКИСТАН**

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.